Winkelsentrum deels ontruim ná storm Jhb trefDie storm in Lenasia en omliggende omgewings. Foto: Twitter via @CityofJoburgEMS. Paramedici is laat Saterdagmiddag na verskeie tonele in die suidelike en westelike dele van Johannesburg uitgeroep ná ŉ swaar storm. Dele van die dak by die Trade Route winkelsentrum in Lenasia het ook inmekaargesak. Werner Vermaak, woordvoerder van ER24, het gesê hul paramedici is net voor 17:00 uitgeroep na ŉ toneel in Lenasia waar die strukturele komponente van ŉ gebou inmekaargesak het. Volgens Vermaak is sommige van die mense reeds na nabygeleë hospitale vervoer teen die tyd dat die paramedici by die toneel opgedaag het. Volgens hom was daar ook plaaslike nood- en brandweerdienste op die toneel. Volgens ŉ personeellid van African News Agency wat toevallig ten tyde van die voorval in die winkelsentrum was, is sommige mense gevra om van die winkels en flieks te ontruim. Volgens die personeellid is die Food Lover’s Market veral erg geraak toe groot dele van die dak as gevolg van die swaar reën inmekaargesak het. “Die water was tot by ons enkels soos hulle besig was om die boonste verdieping op te ruim. Die onderste verdiepings is nie erg geraak nie, net ŉ paar plasse water,” het die personeellid gesê. Vermaak het gesê ses mense is ook in ŉ taxi-ongeluk beseer ten tyde van die storm. Die voorval het op die N12 naby Impalaweg plaasgevind. “Verskeie van die passasiers het diep snywonde en beenbreuke opgedoen,” het Vermaak gesê. Volgens hom is talle berigte van ander geringe ongelukke tydens die storm ook ontvang.